CELEX: 62009TN0351
Language: fi
Date: 2009-09-04 00:00:00
Title: Asia T-351/09: Kanne 4.9.2009 — Acetificio Marcello de Nigris v. komissio

24.10.2009   
            
            
               FI
            
            
               Euroopan unionin virallinen lehti
            
            
               C 256/36
            
         Kanne 4.9.2009 — Acetificio Marcello de Nigris v. komissio
   (Asia T-351/09)
   2009/C 256/64
   Oikeudenkäyntikieli: italia
   
      Asianosaiset
   
   
      Kantaja: Acetificio Marcello de Nigris Srl (Afragola, Italia) (edustajat: asianajajat P. Perani ja P. Pozzi)
   
      Vastaaja: Euroopan yhteisöjen komissio
   
      Vaatimukset
   
   
               —
            
            
               On todettava, että sillä, että ”Aceto Balsamico di Modena” -nimitys on kirjattu suojatuksi maantieteelliseksi merkinnäksi suojattujen alkuperänimitysten ja suojattujen maantieteellisten merkintöjen rekisteriin, rikotaan asetuksen (EY) N:o 510/2006 3 artiklaa sekä yhteisön oikeusjärjestyksessä nimenomaisesti vahvistettuja menettelyllisiä takeita.
            
         
               —
            
            
               On kumottava nimityksen kirjaamisesta suojattujen alkuperänimitysten ja suojattujen maantieteellisten merkintöjen rekisteriin (Aceto Balsamico di Modena (SMM)) 3.7.2009 annettu Euroopan yhteisöjen komission asetus (EY) N:o 583/2009, joka on julkaistu 4.7.2009.
            
         
               —
            
            
               Kumoamisen seurauksena on toteutettava kaikki toimenpiteet, jotka ovat tarpeen suojatun maantieteellisen merkinnän ”Aceto Balsamico di Modena” poistamiseksi suojattujen alkuperänimitysten ja suojattujen maantieteellisten merkintöjen rekisteristä.
            
         
               —
            
            
               Komissio on velvoitettava korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Esillä olevan asian kantaja, joka valmistaa ja myy viinietikkaa ja muita mausteaineita, muun muassa Modenan balsamiviinietikkaa, vastustaa sitä, että riidanalaisessa asetuksessa ”Aceto Balsamico di Modena” -nimitys on kirjattu suojatuksi maantieteelliseksi merkinnäksi.
   Kantaja esittää väitteidensä tueksi seuraavaa:
   
               —
            
            
               Maataloustuotteiden ja elintarvikkeiden maantieteellisten merkintöjen ja alkuperänimitysten suojasta 20.3.2006 annetun neuvoston asetuksen (EY) N:o 510/2006 (1) 3 artiklan rikkominen siltä osin kuin historialliset tosiseikat, jotka liittyvät Modenan balsamiviinietikan tuotannon kehitykseen, viittaavat vahvasti siihen, ettei näillä tuotteilla ole yhteyttä tiettyyn maantieteelliseen alueeseen. On näet kiistatonta, että useiden vuosikymmenten ajan suuri osa Italiassa ja ulkomailla myydystä Modenan balsamiviinietikasta valmistetaan historiallisesti alkuperäisen alueen ulkopuolella. Tässä asiayhteydessä kyseinen nimitys tarkoittaa tuotetta, joka on valmistettu erityisten valmistusmenetelmien mukaisesti ja jolla on tietyt ominaisuudet, jotka eivät kuitenkaan riipu valmistuspaikasta.
            
         
               —
            
            
               Kantajalla ei ole ollut mahdollisuutta vastustaa ”Aceto Balsamico di Modena” -nimityksen rekisteröintiä suojatuksi maantieteelliseksi merkinnäksi. Se toteaa tämän osalta, että esillä olevaan asiaan liittyvien merkityksellisten tosiseikkojen tapahtumajärjestyksen vuoksi esillä olevan asian kohteena olevan suojatun maantieteellisen merkinnän kirjaaminen on hyväksytty ilman, että kantajalle on annettu mahdollisuutta esittää perusteltuja väitteitään, mikä on vastoin maataloustuotteiden ja elintarvikkeiden maantieteellisten merkintöjen ja alkuperänimitysten suojasta 14.7.1992 annetun neuvoston asetuksen (ETY) N:o 2081/1992 (2) 7 artiklan 3 kohdassa ja nykyisin voimassa olevan asetuksen (EY) N:o 510/2006 5 artiklan 5 kohdassa säädettyjä menettelyllisiä takeita.
            
         
      (1)  EUVL L 93, 31.3.2006, s. 12.
   
      (2)  EYVL L 208, 24.7.1992, s. 1.